Əli Haqverdiyev

Əli Həsən oğlu Haqverdiyev () — Azərbaycan Respublikasının Əməkdar Artisti, rəssam, aktyor, müğənni (bariton).

 Həyatı 
Əli Haqverdiyev 29 iyul 1939-cu ildə Bakıda rəssam Həsən Haqverdiyev və Güllü Mustafayevanın ailəsində anadan olmuşdur. 1955-ci ildə Əzim Əzimzadə adına Bakı Rəssamlıq Məktəbinin qrafika şöbəsinə daxil olub. 1958-ci ildə eyni zamanda Bülbül adına Orta İxtisas Musiqi Məktəbinə qəbul edilib. İstisna hal kimi Əli Haqverdiyevə hər iki məktəbdə paralel oxumaq imkanı verilib. 1961-ci ildə Üzeyir Hacıbəyov adına Azərbaycan Dövlət Konservatoriyasının vokal fakültəsinə daxil olmuş, Şövkət Məmmədovanın tələbəsi olmuşdur. 1962-ci ildə o zamanlar Akademik Opera və Balet Teatrına rəhbərlik edən Niyazi Ə. Haqverdiyevə qulaq asıb teatra işə qəbul edir. Azərbaycan Dövlət Akademik Opera və Balet Teatrının solisti olmuşdur. Əli Haqverdiyev bir müddət Leninqrad Malıy Opera teatrında təcrübə də keçib. O, Üzeyir Hacıbəyovun "Koroğlu" və "Leyli və Məcnun" operalarında Həsən xanın, Nofəlin partiyalarını ifa etmişdir. "Arşın mal alan" musiqili komediyasının qrammofon valına yazılışında (1973) Soltan bəyin partiyasını oxumuşdur. Əli Haqverdiyevin ən yaddaqalan obrazı "Dədə Qorqud" filmindəki Yalıncıq obrazıdır. Azərbaycan Rəssamlar İttifaqının və Teatr Xadimləri İttifaqının üzvü olmuşdur. Teatrda işləməklə yanaşı Ə. Haqverdiyev 1981-ci ildən etibarən Azərbaycan Dövlət Konservatoriyasının vokal fakültəsində müəllim kimi çalışmışdır.

Əli Haqverdiyev 1992-ci ilin sentyabrın 14-ü dənizdə yüksək gərginlikli cərəyana qapılması nəticəsində həlak olub.

 Mükafatları 
 Azərbaycan Respublikasının Əməkdar Artisti — 19 sentyabr 1991

 Ailəsi 
 Həsən Haqverdiyev və Güllü Mustafayevanın oğlu
 Ucal Haqverdiyev, Hüseyn Haqverdiyev və Zemfira Qafarovanın qardaşı

 Filmoqrafiya 
 Dədə Qorqud (film, 1975)
 Şir evdən getdi (film, 1977)
 Üzeyir ömrü (film, 1981)
 Özgə ömür (film, 1987)

 Teatr rolları 
 Üzeyir Hacıbəyov — "Arşın mal alan" — Sultan bəy;
 Şarl Quno — "Faust" — Mefistofel;
 Cüzeppe Verdi — "Riqoletto" — Riqoletto;
 Cüzeppe Verdi — "Otello" — Yaqo;
 Cakomo Puççini — "Toska" — Skarpio;
 Aleksandr Borodin — "Knyaz İqor" — Qalitski;
 Jorj Bize — "Karmen" — Eskamilyo;
 Cüzeppe Verdi — "Trubadur" — Fernando;
 Üzeyir Hacıbəyov — "Koroğlu" — Həsən xan;
 Üzeyir Hacıbəyov — "Leyli və Məcnun" — Nofəl;
 Müslüm Maqomayev — "Şah İsmayıl" — Aslan şah;
 Fikrət Əmirov — "Sevil" — Atakişi;
 Məmməd Quliyev — "Aldanmış ulduzlar" — Kosa;
 Zakir Bağırov — "Aygün" — Əmirxan;
 Zakir Bağırov — "Qoca Xottabıç" — Qoca Xottabıç;
 Ramiz Mustafayev — "Vaqif" — İbrahim xan;
 Qara Qarayev, Cövdət Hacıyev — "Vətən" — Mərdan

 İstinadlar 

 Mənbə 
 Üzeyir Hacıbəyov Ensiklopediyası. Bakı,2007. səh.98

Kateqoriya:Azərbaycan aktyorları
Kateqoriya:Azərbaycan Respublikasının əməkdar artistləri
Kateqoriya:Teatr aktyorları